Die N2 is een van Suid-Afrika se 17 nasionale paaie. Dit is die hoofsnelweg aan die suidkus van Suid-Afrika. Dit begin/eindig by Ermelo in Mpumalanga, en beweeg dan teen die kus van KwaZulu-Natal af, verby Durban, deur die Tuinroete, en die Oos-Kaap tot waar dit eindig in Kaapstad in die Wes-Kaap. Groot dorpe en stede langs die roete van die N2 sluit Kaapstad, Somerset-Wes, Caledon, Swellendam, Mosselbaai, George, Knysna, Humansdorp, Port Elizabeth, Grahamstad, King William's Town, Bhisho, Oos-Londen, Mthatha, Kokstad, Port Shepstone, Durban, KwaDukuza, Empangeni, Piet Retief en Ermelo in. Die N2 begin/eindig in sentraal Kaapstad by die noordekant van Buitengracht langs die ingang van die Victoria & Alfred Waterfront. Die eerste seksie van die N2 loop saam met die begin van die N1; dit is ’n vier-baan verhewe snelweg wat tussen die stadskern en die Kaapstad-hawe loop. Op die oostekant van die stadskern verdeel die pad in twee en die N2 draai in ’n suidelike rigting as Eastern Boulevard, oorkruis dan die spoorwerf en spoorlyne naby die Kaapstadse stasie.